**VISION 2024-2028**

**Formål:** Klubbens formål er at skabe og udbrede interessen for idræt, især håndbold, både på elite- og motionsplan, samt virke for fællesskabets fremme.

**Vision**: Amager SK vil være hele bydelens idrætsforening med et særligt fokus på gode fællesskaber for børn og unge. Med baser på Amager vil vi udbyde forskellige idrætsaktiviteter af høj kvalitet til både nybegyndere og øvede, og vi vil være en attraktiv klub for trænere, frivillige og medlemmer.

**Målsætninger 2024-2028:**

* **Fællesskabets fremme**: Vores medlemmer føler sig som en del af fællesskabet i klubben og har gode sociale relationer til andre medlemmer. Alle har samme privilegier og der er et attraktivt tilbud til både dem, som vil træne meget, dem som vil træne lidt og dem med særlige behov.
* **ASK-DNA**: Alle i klubben kender og arbejder ud fra de samme værdier og forventninger.
* **Høj kvalitet.** Vores medlemmer, trænere og frivillige er glade for Amager SK og vil anbefale klubben til andre.
* **Flere med.** Gennem det gode miljø, bedre fastholdelse og stabil tilgang har vi 1.500 håndboldmedlemmer og en velintegreret seniorafdeling, som i stigende grad bygger på egen avl. Vi har en ekstra idrætsgren og 1.000 medlemmer i øvrige idrætsgrene og vi indgår i partnerskaber og projekter, som fremmer fællesskabet på tværs af børn, unge og voksne og sociale skel.

**Strategiske fokusområder 2024-2026:**

Målsætningerne kræver *1) en stærk klubfølelse*, *2) en professionelt drevet klub*, *3) frivilligt engagement som anerkendes,* *4) gode fysiske rammer* og *5) en stærk økonomi:*

1. Vi skaber den **stærke klubfølelse** ved, at:

* Vi har klare forventninger og et klart værdisæt, som alle ledere, trænere og spillere kender og praktiserer.
* Vi har en ”grøn tråd” for trænergruppens arbejde, der bygger på klubbens vision og værdigrundlag. For håndbold bygger den på ”Rigtig sjov Håndbold.”
* Vi skaber en fast struktur og tradition omkring klubarrangementer på tværs af hele klubben, herunder generalforsamling, årsafslutning, klubdage, juleafslutning, stævner mv.
* Vi har en café og en hal, som er åben for medlemmerne.

1. Vi skaber en **professionel drevet klub** ved at have en stærk organisering omkring den administrative og sportslige ledelse af klubbens idrætsaktiviteter, hvilket kræver:

* En organisering af klubbens idrætsaktiviteter, som skaber ledelsesmæssigt fokus på udviklingen i af de enkelte sportsgrene, afdelinger og projekter i klubben.
* Et administrativt setup, som sikrer klubbens basisdrift, kommunikation og udvikler den frivillige involvering og organisation.
* Et sportsligt setup med ansvarlige sportschefer for ungdom og senior, som udvikler og forankrer den grønne tråd og udvikler og fastholder dygtige trænere i klubben.
* Et trænersetup med træneruddannede årgangsansvarlige for alle årgange, som har ansvar for den grønne tråd på de enkelte årgange.
* En tydelig kommunikation til medlemmer, trænere og omverden om foreningens rammer, aktiviteter, projekter, forventninger mv.

1. Vi skaber et **frivilligt engagement** ved systematisk at involvere, engagere og anerkende de frivilliges indsats. Der igangsættes et arbejde, som har til opgave at skabe gode rammer for medlemmernes frivillige engagement og gøre det attraktivt at være frivillig i ASK. Målet er at 500 frivillige i løbet af en sæson siger JA til at hjælpe med opgaver i klubben.
2. Vi skaber **gode fysiske rammer** ved at klubben søger og får tildelt flere facilitetstider i takt med at klubben vokser. Samtidig er der lavet en plan for og politisk opbakning til modernisering/udvikling af Sundbyøsterhallen, ligesom klubben har sit eget styrketrænings-/fitnesslokale. Målet er at klubben har adgang til attraktive faciliteter og er gearet til medlemsudviklingen.
3. Vi skaber en **stærk økonomi** ved, at vi dels har en sponsor til alle hold, som sammen med en udvidelse af sponsorbudgettet og stævneaktiviteter kan skabe rum til ovenstående prioriteter og dels vedligeholder og udvikler aftaler med Københavns Kommune og andre samarbejdspartnere, som supplement til klubbens samlede økonomi

**VÆRDIGRUNDLAG**

Amager SK er en frivillig idrætsforening, der tilbyder et sjovt, lærerigt og forpligtende fællesskab for alle medlemmer, uanset niveau. Vores fokus ligger på at skabe stærke venskaber samt sportslig og personlig udvikling.

Som klub vil vi forbindes med ordentlighed, tolerance og respekt, hvilket afspejles i vores dialog med spillere, trænere, dommere og modstandere både på og udenfor banen. Vi har nultolerance over for mobning, racisme og homofobi.

Vi prioriterer en inkluderende og støttende kultur, hvor fejl ses som læringsmuligheder, og indsats og forbedring bliver anerkendt. Alle spillere tilskyndes til at prøve nye ting, og vi arbejder for, at alle medlemmer føler sig værdsatte og succesfulde.

Udvikling af spillere har højere prioritet end specialisering og kortsigtede resultater. Vi prioriterer valgmuligheder fremfor faste systemer, og vi arbejder for inddragelse af spillere i beslutninger og som hjælpetrænere eller dommere. Vi tror på, at spillere skal udfordres på forskellige niveauer og vores hold skal matches, så de både vinder og lærer at tabe.

Vores grundholdning er, at holdinddeling sker både efter niveau, venskaber, fysik og ikke mindst variation, hvilket betyder, at spillere gerne må rotere på forskellige hold. Samtidig sigter vi mod en nogenlunde ligelig fordeling af spilletid fremfor at favorisere enkelte spillere.

Vi forventer, at medlemmer og forældre engagerer sig aktivt i klublivet gennem aktiv deltagelse via Holdsport, deltagelse i aktiviteter og ikke mindst hjælp til transport, stævner, klubdage og klubarrangementer mv. Vi opfordrer også til demokratisk deltagelse på generalforsamlinger og klubmøder.

Vores værdigrundlag er vigtigt for os, og derfor forventer vi, at alle spillere, ledere, trænere og forældre kender og arbejder ud fra foreningens værdier.